Taye Atske Selassie

Taye Atske Selassie Amde (amharíska: ታዬ አጽቀሥላሴ, f. 13. janúar 1956) er eþíópískur erindreki og stjórnmálamaður sem hefur verið forseti Eþíópíu frá 7. október 2024. Hann hefur mörgum sinnum unnið sem sendiherra hjá Sameinuðu þjóðunum. Áður en hann tók við forsetaembætti var Taye utanríkisráðherra Eþíópíu.

 Æska og menntun
Taye fæddist í Debarq í Gondar í Begemder-héraði. Hann lauk námi við Háskólann í Addis Ababa og Háskólann í Lancaster í stjórnmálafræði, alþjóðasamskiptum og herkænskufræði.

Ferill í utanríkisþjónustu
Taye hefur unnið sem fastafulltrúi Eþíópíu hjá Sameinuðu þjóðunum frá 2018. Áður en hann hóf störf hjá Sameinuðu þjóðunum var Taye aðalræðismaður Eþíópíu í Los Angeles og hafði gegnt mikilvægum embættum í alþjóðasamskiptum landsins í Washington, D.C. og Stokkhólmi, auk þess sem hann hafði verið sendiherra Eþíópíu í Egyptalandi. Þann 18. janúar 2023 var Taye útnefndur ráðgjafi forsætisráðherra Eþíópíu í utanríkismálum.

Þann 8. febrúar 2024 tók Taye við af Demeke Mekonnen sem utanríkisráðherra Eþíópíu eftir afsögn Demeke þann 26. janúar.

Forsetatíð
Þann 7. október 2024 var Taye skyndilega útnefndur forseti Eþíópíu. Hann tók við af Sahle-Work Zewde, sem lét af embætti undir kringumstæðum sem deilt hefur verið um. Taye tók við embættinu á tíma mikilla áskorana í utanríkismálum Eþíópíu og átaka innanlands.

Tilvísanir

Flokkur:Forsetar Eþíópíu
Flokkur:Utanríkisráðherrar Eþíópíu